《泛西湖》
宋代·刘克庄

桂湖亦在西，岂减颍与杭。
丹桥抗崇榭，渌波浮轻航。
休沐陪胜饯，轩盖何炜煌。
停桡藕华中，一目千红裳。
讵知白昼永，但觉朱夏凉。
古洞半芜废，仙人今在亡。
踞石散醉发，吸涧浇吟肠。
延缘缭溪步，诘曲经禅房。
野鸟啼密竹，高蝉嘒疏杨。
虽无丝管乐，谈论谐宫商。
诸君敏于诗，援笔如蜚翔。
顾予乏华藻，山鸡追鸾皇。
颇能读古碑，所恨侵夕阳。
明发复扰扰，前游未可忘。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。